b"\n_START_ARTICLE_\nRobert E. Lee\n_START_SECTION_\nLapsep\xc3\xb5lv ja haridus\n_START_PARAGRAPH_\nRobert Lee s\xc3\xbcndis endise Virginia kuberneri ja ratsav\xc3\xa4eohvitseri Henry Lee ning tema abikaasa Anne Hill Carteri viienda lapsena. _NEWLINE_Aastal 1811 kolis Leede perekond rahamurede t\xc3\xb5ttu Alexandriasse, kus Robert Lee omandas ka keskhariduse. 1824 kandideeris ta Ameerika \xc3\x9chendriikide S\xc3\xb5jav\xc3\xa4eakadeemiasse West Pointis New Yorgi osariigis ja alustas seal 1825. aastal \xc3\xb5pinguid. Akadeemia l\xc3\xb5petas ta 1829 oma kursuse 46 kadeti seas paremuselt teisena ja sai leitnandi auastme. Teenistust alustas ta insenerikorpuses.\n_START_SECTION_\nTeenistus \xc3\x9chendriikide armees\n_START_PARAGRAPH_\nAastatel 1831\xe2\x80\x931834 juhtis Robert Lee Fort Monroe kindluse rajamist Virginia poolsaare tippu, aastatel 1834\xe2\x80\x931837 teenis ta abina peainseneri staabis Washingtonis. 1837 juhatas ta St. Louise sadama rajamist Mississippi j\xc3\xb5ele ja \xc3\xbclendati selle eest kapteniks. Aastal 1841 viidi ta \xc3\xbcle New Yorgi sadamasse juhtima Fort Hamiltoni kindluse laiendamist\xc3\xb6id._NEWLINE_Aastatel 1846\xe2\x80\x931848 paistis Robert E. Lee silma Ameerika-Mehhiko s\xc3\xb5jas. Paistnud silma lahingus Veracruzi all, oli ta kindral Winfield Scotti abi marsil Veracruzist M\xc3\xa9xico peale. 18. aprillil 1847 toimunud Cerro Gordo lahingu j\xc3\xa4rel nimetati ta majoriks ja teenete eest Chapultepeci lahingus septembris 1847, kus ta sai ka haavata, \xc3\xbclendati Lee kolonelleitnandiks. _NEWLINE_P\xc3\xa4rast Mehhiko s\xc3\xb5jak\xc3\xa4iku teenis ta kolm aastat Baltimore'i sadama Fort Carrolli kindluses. Aastal 1852 sai Leest aga West Pointi s\xc3\xb5jav\xc3\xa4eakadeemia \xc3\xbclem. Sellele ametikohale j\xc3\xa4i ta kolmeks aastaks ja lahkus sealt omal soovil, asudes 1855 ratsav\xc3\xa4er\xc3\xbcgemendi komand\xc3\xb6riks Texase osariigi piirialadel, kus tema p\xc3\xb5hi\xc3\xbclesandeks oli asunike kaitsmine indiaanlaste r\xc3\xbcnnakute eest._NEWLINE_Oktoobris 1859 juhatas Robert E. Lee Marylandi ja Virginia \xc3\xbcksuseid, mis vallutasid abolitsionistliku m\xc3\xa4ssaja John Browni k\xc3\xa4est tagasi Harpers Ferry arsenali. Lee sundis m\xc3\xa4ssajad kolm minutit kestnud r\xc3\xbcnnakuga alistuma ja vangistas Browni. Eduka operatsiooni j\xc3\xa4rel p\xc3\xb6\xc3\xb6rdus ta tagasi Texasesse, kus j\xc3\xa4tkas oma teenistust veebruarini 1861, mil Texas lahkus Ameerika \xc3\x9chendriikide koosseisust ja sealsed f\xc3\xb6deraalv\xc3\xa4ed alistusid Texase valitsusele. _NEWLINE_Lee p\xc3\xb6\xc3\xb6rdus tagasi Washingtoni, kus kindral Winfield Scott ja president Abraham Lincoln pakkusid talle kohta Ameerika \xc3\x9chendriikide armee juhtkonnas. Lee oli valmis seda pakkumist vastu v\xc3\xb5tma, sest ta ei olnud algselt Konf\xc3\xb6deratsiooni toetaja, kuid ta ei olnud n\xc3\xb5us s\xc3\xb5dima oma koduosariigi Virginia vastu. Kui p\xc3\xa4rast Fort Sumteri langemist 14. aprillil 1861 sai selgeks, et Virginia liitub Konf\xc3\xb6deratsiooniga, l\xc3\xa4ks Lee sama aasta 20. aprillil erru. Poolte valikul sai tema jaoks niisiis otsustavaks mitte poolehoid Konf\xc3\xb6deratsioonile, vaid soov kaitsta koduosariiki.\n_START_SECTION_\nTeenistus Konf\xc3\xb6deratsiooni armees\n_START_PARAGRAPH_\n23. aprillil 1861 v\xc3\xb5ttis Robert E. Lee vastu pakkumise asuda Virginia osariigi v\xc3\xa4gede \xc3\xbclemjuhatajaks. Kui sama aasta mais moodustati Ameerika Riikide Konf\xc3\xb6deratsiooni armee, anti Leele \xc3\xbchena viiest mehest kindrali auaste. Ta j\xc3\xa4tkas aga kolonelipagunite kandmist, sest leidis, et kindraliks v\xc3\xb5ib ta \xc3\xbclendada alles p\xc3\xa4rast s\xc3\xb5ja v\xc3\xb5itu rahuajal. _NEWLINE_Tema s\xc3\xb5jalise karj\xc3\xa4\xc3\xa4ri algus Konf\xc3\xb6deratsiooni armees oli \xc3\xb5nnetu, sest ta sai l\xc3\xbc\xc3\xbca Virginia l\xc3\xa4\xc3\xa4neosas toimunud Cheat Mountaini lahingus septembris 1861 ega suutnud kuigi edukalt organiseerida ka rannajoone kaitset Georgias, L\xc3\xb5una-Carolinas ja P\xc3\xb5hja-Carolinas. Sattunud ajakirjanduse r\xc3\xbcnnakute alla, kutsuti ta aktiivsest teenistusest eemale ja nimetati president Jefferson Davise s\xc3\xb5jav\xc3\xa4eliseks n\xc3\xb5unikuks._NEWLINE_P\xc3\xb6\xc3\xb6rdepunktiks kujunes tema nimetamine P\xc3\xb5hja-Virginia armee juhatajaks 1. juunil 1862, mis sai teoks t\xc3\xa4nu senise armeejuhataja kindral Joseph E. Johnstoni haavata saamisele Seven Pinesi lahingus. Virginia osariik oli sel ajal tugeva p\xc3\xb5hjaosariikide r\xc3\xbcnnaku all, kindral George B. McClellani 100 000-meheline armee oli Konf\xc3\xb6deratsiooni pealinnast Richmondist vaid 11 kilomeetri kaugusel. Tugevdanud Richmondi kaitset, alustas Lee McClellani v\xc3\xa4gede vastu 25. juunil r\xc3\xbcnnakuid, mis said tuntuks Seitsme p\xc3\xa4eva lahingute nime all. Kuigi Konf\xc3\xb6deratsiooni v\xc3\xa4ed kandsid raskeid kaotusi, taganes McClellan selle kampaania tulemusel Jamesi j\xc3\xb5e taha. Augustis 1862 purustas Lee kindral John Pope'i armee Bull Runi teises lahingus ja tungis Marylandi osariiki. Seal \xc3\xb5nnestus tal 17. septembril 45 000 mehega tagasi t\xc3\xb5rjuda kindral McClellani 87 000-mehelise armee r\xc3\xbcnnak Antietami lahingus, kuid suurte kaotuste ja kurnatuse t\xc3\xb5ttu oli ta sunnitud Marylandist lahkuma. Antietami lahingust kujunes Ameerika \xc3\x9chendriikide kodus\xc3\xb5ja veriseim p\xc3\xa4ev, kus langes 23 000 meest, neist umbes 13 000 Konf\xc3\xb6deratsiooni armees._NEWLINE_Taandunud Virginiasse, asus Lee organiseerima sealset kaitset ja t\xc3\xb5rjus 12. detsembril 1862 tagasi kindral Ambrose Burnside'i r\xc3\xbcnnaku Fredericksburgile. Kevadel 1863 purustas kindral Lee 60 892 mehe eesotsas Chancellorsville'i lahingus \xc3\xbclekaaluka p\xc3\xb5hjaosariikide armee Joseph Hookeri juhtimisel, kuhu kuulus 133 868 meest. Konf\xc3\xb6deratsiooni armee kaotas seal \xc3\xbcle 13 000 mehe ja \xc3\xbche oma andekaima kindrali Stonewall Jacksoni. Chancellorsville'i lahingu v\xc3\xb5itmist peetakse Lee suurimaks saavutuseks, mille strateegiat ja taktikat \xc3\xb5pitakse t\xc3\xa4naseni s\xc3\xb5jakoolides \xc3\xbcle maailma. On \xc3\xbcldse m\xc3\xa4rkimisv\xc3\xa4\xc3\xa4rne, et aasta jooksul ei olnud arvulises \xc3\xbclekaalus p\xc3\xb5hjaosariikide Potomaci armee suutnud Leed purustada, vaatamata sellele, et armee juhatajat oli kolm korda vahetatud._NEWLINE_Suvel 1863 tegi Robert E. Lee viimase katse viia s\xc3\xb5jategevuse p\xc3\xb5hjaosariikide territooriumile, soovides sellega \xc3\xb5\xc3\xb5nestada \xc3\x9chendriikide armee v\xc3\xb5itlusmoraali. 1. juulil Pennsylvania osariigis alanud kolmep\xc3\xa4evases Gettysburgi lahingus seisid Lee 71 699 mehe vastas kindral George B. Meade'i 93 921 s\xc3\xb5durit. Suures osas oma alluvate suutmatuse t\xc3\xb5ttu piisavalt kiirelt ja agressiivselt r\xc3\xbcnnakule asuda, kandsid Lee \xc3\xbcksused raskeid kaotusi ja olid sunnitud 4. juulil taanduma. M\xc3\xb5lemad pooled kaotasid lahingus \xc3\xbcle 23 000 v\xc3\xb5itleja, kuid s\xc3\xb5ja\xc3\xb5nn oli n\xc3\xbc\xc3\xbcd l\xc3\xb5plikult p\xc3\xb6\xc3\xb6rdunud \xc3\x9chendriikide kasuks ja edaspidi toimus lahingutegevus vaid l\xc3\xb5unaosariikide territooriumil._NEWLINE_S\xc3\xb5jast kurnatud Konf\xc3\xb6deratsiooni armee ei suutnud enam r\xc3\xbcnnakuid algatada, vaid pidi piirduma \xc3\x9chendriikide s\xc3\xb5jav\xc3\xa4e pealetungide t\xc3\xb5rjumisega. 1863.\xe2\x80\x931864. aasta talvel pidid Lee juhitava P\xc3\xb5hja-Virginia armee s\xc3\xb5durid ajama l\xc3\xa4bi vaid umbes poole kilo maisipudru ja 100 grammi peekoniga p\xc3\xa4evas. Mais ja juunis 1864 pidasid tema \xc3\xbcksused mitmeid lahingud \xc3\x9chendriikide armee uue \xc3\xbclemjuhataja Ulysses S. Granti v\xc3\xa4gede vastu Virginias. Lee armeel \xc3\xb5nnestus Granti pealetung pidurdada Petersburgi all, mida Grant 18. juunil 1864 piirama asus. Konf\xc3\xb6deratsiooni v\xc3\xa4ed pidasid vastu \xc3\xbcheksa kuud, kuid olid sunnitud aprillis 1865 varude l\xc3\xb5ppemise t\xc3\xb5ttu taanduma, evakueerides Petersburgi ja Richmondi._NEWLINE_31. jaanuaril 1865 oli Robert Lee nimetatud \xc3\xbchtlasi Konf\xc3\xb6deratsiooni v\xc3\xa4gede \xc3\xbclemjuhatajaks, kuid s\xc3\xb5ja l\xc3\xb5pptulemus oli juba otsustatud. P\xc3\xa4rast Richmondi loovutamist l\xc3\xa4\xc3\xa4ne suunas taandunud Lee armee piirati 200 000 \xc3\x9chendriikide s\xc3\xb5duri poolt \xc3\xbcmber Appomattoxi juures, kus ta 9. aprillil 1865 Ulysses S. Grantile alistus.\n_START_SECTION_\nTegevus p\xc3\xa4rast s\xc3\xb5da\n_START_PARAGRAPH_\nElanud paar kuud p\xc3\xa4rast s\xc3\xb5ja l\xc3\xb5ppu Richmondis, kolis Robert E. Lee s\xc3\xb5bra istandusse Cartersville'is. Soovides algselt k\xc3\xbcll tegeleda talupidamisega, otsustas ta siiski vastu v\xc3\xb5tta Lexingtonis asuva Washingtoni Kolled\xc5\xbei pakkumise asuda mainitud k\xc3\xb5rgkooli presidendi ametikohale. Seda ametit pidas ta 2. oktoobrist 1865 kuni oma surmani 1870. aastal. Tema teeneks peetakse v\xc3\xa4ikese tundmatu \xc3\xb5ppeasutuse muutmist \xc3\xbcheks esimeseks k\xc3\xb5rgkooliks Ameerika \xc3\x9chendriikides, mis pakkus v\xc3\xb5imalust \xc3\xb5ppida tolle aja kohta modernseid erialasid nagu ettev\xc3\xb5tlus, ajakirjandus ja hispaania filoloogia. Ta v\xc3\xb5ttis vastu meelsasti \xc3\xb5pilasi nii l\xc3\xb5una- kui ka p\xc3\xb5hjaosariikidest._NEWLINE_Poliitiliselt toetas ta 1865\xe2\x80\x931866 toiminud president Andrew Johnsoni programmi l\xc3\xb5unaosariikide rekonstruktsiooniks, kuid seisis vastu selle radikaalsele edasiarendusele, mille surus 1867. aastal l\xc3\xa4bi Vabariikliku Partei kontrolli all olnud Ameerika \xc3\x9chendriikide Kongress. V\xc3\xa4idetavalt pakuti talle ka juhi kohta 1867. aastal kuritegelikus rassistlikus valgete l\xc3\xb5unaosariiklaste loodud p\xc3\xb5randaaluses organisatsioonis Ku Klux Klan, kuid ta l\xc3\xbckkas pakkumise tagasi. Tasakaaluka, rahumeelse ja andestava inimesena ei toetanud ta \xc3\xa4\xc3\xa4rmuslikke meetmeid v\xc3\xb5itluses keskvalitsuse poolt kehtestatud s\xc3\xb5jav\xc3\xa4elise re\xc5\xbeiimi vastu l\xc3\xb5unaosariikides ja kutsus sageli kirjavahetuses oma endisi v\xc3\xb5itluskaaslasi \xc3\xbcles m\xc3\xb5\xc3\xb5dukusele._NEWLINE_Robert E. Lee taotles Ameerika \xc3\x9chendriikide valitsuselt ka amnestiat, mis paraku j\xc3\xa4i riigisekretariaati saadetud taotlusega tekkinud segaduse t\xc3\xb5ttu eluajal andmata. Kuna Lee seda ei teadnud, elas ta surmani kartuses, et tema \xc3\xbcle soovitakse kohut m\xc3\xb5ista._NEWLINE_28. septembril 1870 tabas teda rabandus, mis muutis endise kindrali k\xc3\xb5nev\xc3\xb5imetuks. Sama aasta 12. oktoobril suri ta Lexingtonis kopsup\xc3\xb5letiku t\xc3\xbcsistustesse ja maeti Lee kabelisse Washingtoni Kolled\xc5\xbeis.\n_START_SECTION_\nPerekond\n_START_PARAGRAPH_\n30. juunil 1831 abiellus Robert E. Lee Mary Anna Randolph Custisega, Martha Washingtoni lapselapselapsega. Nende laulatus toimus Arlingtonis Custise perekonna m\xc3\xb5isas Arlington House'is. Kui 1857 Robert Lee \xc3\xa4i suri, siis kolis ta oma perekonnaga elama just sellesse m\xc3\xb5isa, mis j\xc3\xa4i tema koduks aastani 1861. Arlingtoni mattis Ameerika \xc3\x9chendriikide armee kodus\xc3\xb5ja ajal oma langenud s\xc3\xb5dureid ja nii kujunes Leede perekonnavaldusest hiljem \xc3\xbcks USA tuntumaid kalmistuid. _NEWLINE_Leede perekonnas oli kokku seitse last, kolm poega ja neli t\xc3\xbctart:_NEWLINE_1. George Washington Custis Lee (1832\xe2\x80\x931913)_NEWLINE__NEWLINE_2. William Henry Fitzhugh Lee (1837\xe2\x80\x931891)_NEWLINE__NEWLINE_3. Robert Edward Lee_NEWLINE__NEWLINE_4. Mary Lee_NEWLINE__NEWLINE_5. Annie Lee_NEWLINE__NEWLINE_6. Agnes Lee_NEWLINE__NEWLINE_7. Mildred Lee\n_START_SECTION_\nP\xc3\xa4rand\n_START_PARAGRAPH_\nRobert E. Lee on oma isikuomaduste ja s\xc3\xb5jaliste saavutuste t\xc3\xb5ttu alati olnud l\xc3\xb5unaosariikides austatud, kuid 20. sajandil muutus ta populaarseks ka p\xc3\xb5hjaosariiklaste seas. S\xc3\xb5jaajaloo ja s\xc3\xb5jateaduse aspektist on Robert Lee pakkunud eelk\xc3\xb5ige uurimisainet oma lahingutaktika poolest, tema oskusi strateegina ei ole sama k\xc3\xb5rgelt hinnatud._NEWLINE_Robert E. Lee m\xc3\xa4lestusp\xc3\xa4eva t\xc3\xa4histatakse t\xc3\xa4naseni Alabama, Florida, Georgia, Texase ja Virginia osariikides. Tema j\xc3\xa4rgi on nimetatud arvukalt geograafilisi objekte ja \xc3\xb5ppeasutusi l\xc3\xb5unaosariikides. Tuntuimad Robert Lee monumendid asuvad New Orleansis (p\xc3\xbcstitatud 1884) ja Richmondis (p\xc3\xbcstitatud 1890)."